
Kuusalu valla üldplaneeringu ja keskkonnamõju 
strateegilise hindamise aruande esitamine arvamuse avaldamiseks


Edastame arvamuse esitamiseks korrigeeritud Kuusalu valla üldplaneeringu ja keskkonnamõju strateegilise hindamise aruande. Üldplaneeringu ja KSH materjalidega saab digitaalselt tutvuda Kuusalu valla üldplaneeringu veebilehel:  
https://pilv.kuusalu.ee/nc/index.php/s/kED4qcP9NTYQDzo

Antud lingilt leiate üldplaneeringu seletuskirja, joonised, kaardirakenduse, KSH aruande eelnõu ja muud üldplaneeringuga seonduvad lisad. 

Eesti Geoloogiateenistus on  11.04.2025 kirjas nr 13 3/25 629 esitanud märkused  Kuusalu valla üldplaneeringu materjalide täiendamiseks.

Kuusalu Vallavalitsuse seisukohad esitatud ettepanekute osas:

1. Eelnõu seletuskirja ptk 6.3.3 andmetel on Kuusalu vallas 24 maardlat, millest 10 on liiva, 1 lubjakivi, 8 turba, 3 savi, 1 kruusa ja 1 fosforiidi maardla. Täpsustame, et 11.04.2025 seisuga on liivamaardlaid 11 ning kruusamaardlaid ei ole.
Seletuskirja on korrigeeritud.

2.Eelnõu seletuskirja ptk 6.3.3 andmetel on Kuusalu vallas avatud karjäärid peamiselt liiva kaevandamiseks (8 karjääri), kruusa kaevandatakse ühes ja lubjakivi samuti ühes karjääris. Turbatootmine toimub Kodasoo turbatootmisalal. Täpsustame, et 11.04.2025 seisuga on Kuusalu vallas 10 liivakarjääri ning kruusakarjääre ei ole.
Seletuskirja on korrigeeritud.

3.Graafilisel lisal „Kuusalu valla maakasutusplaan“ puudub kehtiva kaevandamisloaga Kalajärve IV liivakarjääri mäeeraldise ja selle teenindusmaa läänepoolne lahustükk, mis asub Kuusalu vallas (loa nr KL-516085, loa omaja KMG OÜ, luba kehtiv kuni 19.06.2038).
Joonis on korrigeeritud.  
Üldplaneeringu seletuskirja on täpsustatud. Üldplaneeringu koostamisel on arvestatud seisukohaga, mille kohaselt tuleb maardlate kasutuselevõtul eelistada olemasolevate karjääride maksimaalset kasutamist ning võimalusel vältida uute karjääride avamist olukorras, kus maavarade varustuskindlus on tagatud. Korrigeeritud seletuskirjas ei ole uute karjääride avamist keelatud, vaid sätestatud põhimõte eelistada juba avatud karjääride kasutamist. Seetõttu ei välista üldplaneering vajaduse korral uute maardlate kasutusele võttu ning üldplaneering ei halvenda maavara kaevandamisväärsena säilimist või maavarale juurdepääsu. Vahepealsel perioodil on ka valmimas Harju maavarade teemaplaneering, mis olulisel määral täpsustab riiklikke huve.

